У 1968 г. падчас святкавання 25-й гадавіны першага боя польскай дывізіі імя Т. Касцюшкі пад пасёлкам Леніна Горацкага раёна Магілёўскай вобла­сці адкрыўся Музей савецка-польскай бая­вой садружнасці, спраектаваны маскоўскімі архітэктарамі Я. Белапольскім і У. Хавіным у выглядзе салдацкай каскі, якая ляжыць на полі. Каска-купал вышынёй 11 м і дыяметрам 34 м мае панарамнае шкленне цэнтральнага фасада. У арганічным адзінстве з будынкам знаходзіцца абеліск памяці загінуўшых – ён уяўляе дзве рукі, якія трымаюць адзін сцяг (скульптар Ул. Цыгаль). Музей у пасёлку Леніна – складаны комплекс, дзе акрамя экспазіцыйных залаў актыўным формаўтваральным фактарам з’яўляецца прыродны ландшафт.